**Joona Anttoni Jääskeläinen** (s. 5. syyskuuta 1996 Imatra) on suomalainen jääkiekkoilija, joka pelaa Slovakian pääsarja Extraliga-joukkue HC Košicessa. Hän on pelipaikaltaan oikea laitahyökkääjä ja laukoo oikealta.

Ura
---

### Seuraura

Jääskeläinen on Imatran Ketterän kasvatti. Hän siirtyi juniorina sittemmin Saimaan Palloon, jonka C-nuorten paras maalintekijä Jääskeläinen oli kaudella 2011–2012 sekä SM-sarjan runkosarjassa 25 osumallaan, pudotuspeleissä kolmella osumallaan että SM-karsinnoissa 11 osumallaan.

Toukokuussa 2013 Jääskeläinen teki SaiPan 2+2-vuotisen SM-liigasopimuksen. Hän ei tehnyt liigadebyyttiään vielä kahden ensimmäisen sopimuskautensa aikana. Kaudella 2014–2015 Jääskeläisen runkosarja A-nuorten SM-liigassa jäi loukkaantumisen vuoksi vain 18 ottelun mittaiseksi. Pudotuspeleissä hän oli SaiPan paras maalintekijä kuudella osumallaan ja jakoi joukkueen sisäisen tehotilaston voiton Arttu Pellin ja Henry Maarnelan kanssa lukemalla +4. Huhtikuussa 2015 SaiPa käytti Jääskeläisen sopimuksessa olleet optiovuodet ja teki kaksivuotisen jatkosopimuksen hänen kanssaan.

Jääskeläinen ei debytoinut SaiPan SM-liigajoukkueessa vielä myöskään kaudella 2015–2016. Lokakuussa 2015 seura lainasi hänet aluksi kolmen ottelun mittaisella sopimuksella Mestiksen nousijajoukkue Kokkolan Hermekseen. Marraskuussa Jääskeläinen palasi joukkueeseen loppukauden kattaneella sopimuksella. Kaikkiaan hänen tulokaskautensa Mestiksessä toi 40 runkosarjaottelussa tehot 6+11=17 ja seitsemässä playoff-ottelussa yhden maalin.

Kaudella 2016–2017 Jääskeläinen debytoi SaiPan liigajoukkueessa. Hän pelasi ensimmäisen miesten pääsarjaottelunsa Mestarien liigassa 21. elokuuta 2016 vieraissa saksalaista Eisbären Berliniä vastaan. Hänet merkittiin heti SaiPan ykkösketjuun Tero Koskirannan ja John McFarlandin oikeaan laitaan. Jääskeläinen avasi ottelussa myös maalitilinsä pääsarjatasolla ja hän keräsi joukkueen 2–4-voitossa myös kaksi syöttöpistettä. SM-liigadebyyttinsä Jääskeläinen teki runkosarjan avauskierroksella 16. syyskuuta 2016 vieraissa KooKoota vastaan. Hän jatkoi CHL-otteluiden tapaan SaiPan ykkösketjussa. Jääskeläinen sai liigadebyytissään jääaikaa 11.50 minuuttia. Hän teki liigauransa avausmaalin 1. lokakuuta 2016 vieraissa JYPiä vastaan. Jääskeläinen teki SaiPassa lopulta varsin pienessä roolissa 28 runkosarjaottelussa tehot 1+2=3 ja neljässä CHL-ottelussa tehot 1+2=3, kunnes siirtotakarajalla helmikuussa 2017 seura lainasi hänet loppukaudeksi kasvattajaseuraansa Imatran Ketterään, Suomi-sarjaan. Jääskeläinen oli Mestiksen karsinnoissa joukkueen paras syöttäjä kahdeksalla syöttöpisteellään. Hän voitti kauden päätteeksi Suomi-sarjan mestaruuden.

Jääskeläinen teki kaudeksi 2017–2018 Ketterän kanssa uuden, vuoden mittaisen sopimuksen. Joukkue jäi edellisen kevään Mestiskarsinnoissa ilman sarjanousua, mutta Ketterä nostettiin sarjaan toukokuussa, kun Kajaanin Hokki jäi ilman Mestis-lisenssiä. Jääskeläinen voitti tehoilla 30+31=61 koko sarjan maalipörssin (Kai Nurminen -palkinto) ja hän jakoi pistepörssin voiton joukkuetoverinsa Jesse Juntheikin kanssa. Jääskeläinen voitti kuitenkin suuremman maalimäärän turvin pistepörssin voittajalle jaettavan Jouni Rinne -palkinnon. Hän voitti myös Mestiksen ylivoimamaalipörssin 12 osumallaan ja Jääskeläisellä oli sarjan paras piste per peli -keskiarvo (1.33). Hänet valittiin myös Mestiksen joulukuun 2017 kuukauden pelaajaksi. Jääskeläinen valittiin myös sarjan ensimmäiseen tähdistökentälliseen.

Kaudeksi 2018–2019 Jääskeläinen siirtyi 1+2-vuotisella sopimuksella Mikkelin Jukureiden SM-liigajoukkueeseen. Hän pelasi siellä alkukaudella neljä ottelua tehden yhden syöttöpisteen, mutta suurimman osan alkukaudestaan Jääskeläinen pelasi kuitenkin lainalla Ketterässä, jossa hän voitti Suomen Cupin. Joulukuussa Jukurit lainasi Jääskeläisen Ketterään loppukaudeksi. Hän oli joukkueen toiseksi paras maalintekijä ja neljänneksi paras pistemies tehoilla 15+16=31. Pudotuspeleissä Jääskeläinen voitti tehoilla 9+8=17 koko Mestiksen maalipörssin ja hän jakoi pistepörssin toisen sijan joukkuetoverinsa Jesse Juntheikin kanssa edellään vain KeuPa HT:n Janne Kumpulainen. Jääskeläinen voitti myös sarjan tehotilaston lukemalla +10. Hänet valittiin Mestiksen maaliskuun 2019 kuukauden kentälliseen. Jääskeläinen voitti kauden päätteeksi Mestiksen mestaruuden.

Jukurit ei käyttänyt Jääskeläisen sopimuksessa ollutta optiota ja hän siirtyi lopulta kaudeksi 2019–2020 1+1-vuotisella sopimuksella Slovakian Extraligan HC Banská Bystricaan. Jääskeläinen oli tehoilla 23+23=46 joukkueen paras maalintekijä ja kolmanneksi paras pistemies. Hän jakoi koko liigan maalipörssin kuudennen sijan neljän muun pelaajan kanssa.

### Maajoukkueura

Jääskeläinen pelasi alle 18-vuotiaiden Ivan Hlinkan muistoturnauksessa vuonna 2013. Hän edusti myös Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin Jääskeläinen voitti kultaa. Yhteensä Jääskeläinen on pelannut neljä nuorten ja 21 poikien maaottelua.

Muuta
-----

Jääskeläinen harrasti lapsena myös jalkapalloa ja jääpalloa omien sanojensa mukaan noin 14-vuotiaaksi asti.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2012–2013 | SaiPa | A-SM | 2 | 0 | 0 | 0 | 0 | – | – | – | – | – |
| 2013–2014 | SaiPa | A-SM | 40 | 13 | 9 | 22 | 16 | – | – | – | – | – |
| 2014–2015 | SaiPa | A-SM | 18 | 11 | 8 | 19 | 6 | 7 | 6 | 1 | 7 | 0 |
| 2015–2016 | SaiPa | A-SM | 16 | 9 | 9 | 18 | 20 | – | – | – | – | – |
|  | Hermes | Mestis | 40 | 6 | 11 | 17 | 8 | 7 | 1 | 0 | 1 | 0 |
| 2016–2017 | SaiPa | A-SM | 8 | 4 | 4 | 8 | 2 | – | – | – | – | – |
|  | SaiPa | SM-liiga | 28 | 1 | 2 | 3 | 2 | – | – | – | – | – |
|  | Ketterä | Suomi-sarja | 2 | 1 | 3 | 4 | 0 | 6 | 1 | 3 | 4 | 2 |
| 2017–2018 | Ketterä | Mestis | 46 | 30 | 31 | 61 | 32 | 4 | 2 | 1 | 3 | 22 | Ykköstähdistö |
| 2018–2019 | Jukurit | SM-liiga | 4 | 0 | 1 | 1 | 2 | – | – | – | – | – |
|  | Ketterä | Mestis | 41 | 15 | 16 | 31 | 20 | 14 | 9 | 8 | 17 | 4 |
| 2019–2020 | HC Banská Bystrica | SloEL | 53 | 23 | 23 | 46 | 12 | – | – | – | – | – |
| 2020–2021 | BK Mladá Boleslav | ČEL | 52 | 11 | 15 | 26 | 12 | 11 | 3 | 2 | 5 | 2 |
| 2021–2022 | HC Slovan Bratislava | SloEL | 45 | 14 | 18 | 32 | 18 | 15 | 5 | 4 | 9 | 6 |
| 3 kautta | yhteensä | Mestis | 127 | 51 | 58 | 109 | 60 | 25 | 12 | 9 | 21 | 26 |
| 2 kautta | yhteensä | SloEL | 98 | 37 | 41 | 78 | 30 | 15 | 5 | 4 | 9 | 6 |
| 2 kautta | yhteensä | SM-liiga | 32 | 1 | 3 | 4 | 4 | – | – | – | – | – |

Lähteet
-------

* Joona Jääskeläinen The Internet Hockey Databasessa (englanniksi)
* Joona Jääskeläinen Eurohockey-sivustolla (englanniksi)
* Joona Jääskeläinen *Elite Prospects*. Everysport Media Group AB.  (englanniksi)

### Viitteet

1. ↑  Tipsport liga *HockeySlovakia.sk*. Slovenský zväz ľadového hokeja. Viitattu 27.4.2020. (slovakiksi)
2. 1 2 3 4 5 6 7 8  Joona Jääskeläinen *Elite Prospects*. Everysport Media Group AB.  (englanniksi)
3. ↑  Elite Prospects - SaiPa U16 *eliteprospects.com*. Everysport Media Group. Viitattu 22.5.2019. (englanniksi)
4. ↑  Markkanen palaa kotikonnuilleen *Jatkoaika.com*.  3.5.2013. Jatkoaika r.y. Viitattu 21.8.2016.
5. ↑  Elite Prospects - SaiPa U20 *eliteprospects.com*. Everysport Media Group. Viitattu 22.5.2019. (englanniksi)
6. ↑  SaiPa käytti kahden pelaajan optiot *Jatkoaika.com*.  1.4.2013. Jatkoaika r.y. Viitattu 21.8.2016.
7. ↑  Jääskeläinen Hermeksen vahvuuteen *Jatkoaika.com*.  19.10.2015. Jatkoaika r.y. Viitattu 21.8.2016.
8. ↑  Hermeksen lainamiehille jatkoa *Jatkoaika.com*.  9.11.2015. Jatkoaika r.y. Viitattu 21.8.2016.
9. ↑  Gamecentre *championshockeyleague.net*.  21.8.2016. Champions Hockey League (CHL) AG.  Arkistoitu 24.8.2016. Viitattu 21.8.2016. (englanniksi)
10. ↑  Lahtinen, Miikka: Nuorelta SaiPa-debytantilta huikea iltapuhde – SaiPa avasi kautensa voitokkaasti *MTVuutiset.fi*.  21.8.2016. MTV Oy. Viitattu 21.8.2016.
11. ↑  Kokoonpanot *liiga.fi*.  17.9.2016. Jääkiekon SM-liiga Oy. Viitattu 17.9.2016.
12. ↑  Ottelutilastot *liiga.fi*.  17.9.2016. Jääkiekon SM-liiga Oy. Viitattu 17.9.2016.
13. ↑  Otteluseuranta *liiga.fi*.  1.10.2016. Jääkiekon SM-liiga Oy. Viitattu 4.10.2016.
14. ↑  SaiPan Jääskeläinen loppukaudeksi Ketterään *Jatkoaika.com*.  19.10.2015. Jatkoaika r.y. Viitattu 15.2.2017.
15. ↑  Elite Prospects - Ketterä *eliteprospects.com*. Everysport Media Group. Viitattu 22.5.2019. (englanniksi)
16. ↑  Jääskeläinen jatkaa Ketterän hyökkäyksessä - "Paras paikka kehittyä tällä hetkellä" *Jatkoaika.com*.  6.6.2017. Jatkoaika r.y. Viitattu 6.6.2017.
17. ↑  Elite Prospects - Mestis Stats 2017-2018 *eliteprospects.com*. Everysport Media Group. Viitattu 22.5.2019. (englanniksi)
18. ↑  Joona Jääskeläinen valittiin joulukuun parhaaksi pelaajaksi *mestis.fi*.  6.6.2017. Suomen Jääkiekkoliitto – Finlands Ishockeyförbund ry.  Arkistoitu 17.3.2018. Viitattu 17.3.2018.
19. ↑  Mestiksen ykköspyssy Jääskeläinen Jukureiden hyökkäykseen - puolustukseen myös nuorta voimaa *Jatkoaika.com*.  26.3.2018. Jatkoaika r.y. Viitattu 26.3.2018.
20. ↑  Silventoinen, Juho: Imatran kolmikantakauppa piti ovensa auki joulunpyhinä – Jääskeläinen ja Alho loppukaudeksi Ketterään *Jatkoaika.com*.  28.12.2018. Jatkoaika r.y. Viitattu 28.12.2018.
21. ↑  Elite Prospects - Ketterä *eliteprospects.com*. Everysport Media Group. Viitattu 22.5.2019. (englanniksi)
22. ↑  Elite Prospects - Mestis Stats 2018-2019 *eliteprospects.com*. Everysport Media Group. Viitattu 22.5.2019. (englanniksi)
23. ↑  Mestiksen maaliskuun kentällinen valittu *mestis.fi*.  1.4.2019. Suomen Jääkiekkoliitto – Finlands Ishockeyförbund ry.  Arkistoitu 14.6.2019. Viitattu 22.5.2019.
24. ↑  Jukureissa epäonnistunut taituri löysi uuden työnantajan ulkomailta *Sportti.com*.  4.6.2019. Sport Content Oy. Viitattu 4.6.2019.
25. ↑  Elite Prospects - HC Banska Bystrica *eliteprospects.com*. Everysport Media Group. Viitattu 27.4.2020. (englanniksi)
26. ↑  Elite Prospects - Slovakia Stats 2019-2020 *eliteprospects.com*. Everysport Media Group. Viitattu 27.4.2020. (englanniksi)
27. ↑  Mestis-tähdet tutuiksi: Halu, tahto ja avantouinti pistetehtailun taustalla *Jatkoaika.com*.  25.2.2018. Jatkoaika r.y. Viitattu 25.2.2018.